Ένα νομικό παραθυράκι που μπαίνει στην ομπρέλα των «προσωπικών δεδομένων» φαίνεται πως δίνει την ευκαιρία σε γονείς και κηδεμόνες που ανήκουν στο αντιεμβολιαστικό κίνημα να καταφέρνουν να στείλουν τα παιδιά τους σε παιδικούς σταθμούς και σχολεία, χωρίς αυτά να έχουν κάνει εμβόλια, θέτοντας έτσι σε κίνδυνο την υγεία, καμιά φορά και τη ζωή όλων των υπόλοιπων παιδιών.

Η περσινή εγκύκλιος του υπουργείου Παιδείας δίνει τη δυνατότητα σε γονείς και κηδεμόνες να εγγράψουν τα παιδιά τους σε παιδικούς σταθμούς ή τα σχολεία της χώρας αρκεί να προσκομίσουν βεβαίωση ιδιώτη παιδιάτρου ότι υπάρχει ζήτημα «πιθανών παρενεργειών» ή ότι το παιδί δεν έχει εμβολιαστεί για άλλο λόγο που εμπίπτει σε «προσωπικά δεδομένα». Και τότε, ο μη εμβολιασμός είναι αποδεκτός.

Έτσι, ακόμη και για περιπτώσεις που δεν υπάρχει πραγματικά λόγος που δεν εμβολιάζεται το παιδί, μπορεί οι γονείς να πάρουν μια βεβαίωση από ιδιώτη και να κάνουν την εγγραφή του παιδιού στις σχολικές δομές.

Οι παιδίατροι κρούουν επανειλημμένα τον κώδωνα του κινδύνου.